b'\n_START_ARTICLE_\nMariMar\n_START_SECTION_\nBalangkas ng palabas\n_START_PARAGRAPH_\nIsang mabuting anak nina Gustavo at Lupita Aldama si MariMar. Habang nakasakay sila sa eroplano, naaksidente ito at nagkahiwahiwalay silang tatlo. Namatay si Lupita, nakaligtas si Gustavo at si MariMar, ngunit hindi na makaalala si MariMar. Kinupkop siya nina Lolo Pancho at Lola Cruz. Sa kanyang pagdadalaga, napakasalan niya ang anak ni Renato Santiba\xc3\xb1ez na si Sergio Santiba\xc3\xb1ez. Si Renato ay asawa ni Angelikang dating kasintahan ni Sergio. Ginamit niya si MariMar upang pagselusin si Angelika. Habang nagtatagal, nahulog na ang loob ni Sergio kay MariMar hanggang sa tuluyan na nga siyang umibig sa kanya. Si Angelika naman ay hindi makapaniwalang ipinagpalit siya ni Sergio sa isang mahirap. Hinamak niya ang buhay ni MariMar nang umalis si Sergio. Ginawa niya ang lahat upang magkahiwalay ang dalawa. Pinasunog niya ang bahay ni MariMar kasama ang mga nakilalang pamilya ni MariMar. Umalis si MariMar sa San Martin de la Costa dala ang sanggol sa kanyang sinapupunan. Pumunta siya ng Maynila, kung saan nakita siya ni Inocencia at tinulungan ito. Makalipas ang ilang taon, nanganak na si MariMar at pinangalanan niya itong Cruzita, kasunod sa pangalan ng kanyang lola. Nagtrabaho siya sa mga Aldama, bilang si Bella Cruz, na kalaunan ay nalaman niyang kanyang totoong pamilya sa pagbalik ng kanyang alaala. Nang mamatay si Gustavo, naipangalan sa kanya ang buong kayamanan ng mga Aldama. Pumunta siya sa ibang bansa upang mag-aral. Sa kanyang pagbabalik, nag-isip siya ng paraan upang maghiganti sa lahat ng taong umapi sa kanya: kay Renato, Angelika at kay Sergio. Nagkakilala sila ni Rodolfo San Jinez na naging matinding karibal ni Sergio kay Bella Aldama, (ang pangalang ginamit ni MariMar nang siya ay yumaman). Hindi nagtagal naging isang matinding mang-iibig ni Bella si Rodolfo. Nais niyang makuha ang puso ni MariMar, kasama na ang kayamanan nito. Nang hindi matuloy ang kasal nila Rodolfo at MariMar dahil umiibig pa rin si MariMar kay Sergio, ginawa niya ang lahat upang makuha niya ang kayamanan ni MariMar. Ipinadukot niya ito at humingi siya ng pabuya para sa kaligtasan ni MariMar. Mabuti na lamang at dumating si Sergio, at nailigtas niya si MariMar mula sa kamay ni San Jinez. Matapos ang gulo, hindi pa din natapos ang hirap ng buhay ni MariMar ng hindi kalaunan ay nalaman niyang magkapatid sila ni Angelika sa ama nang dumating si Vanessa May sa buhay ng mga Aldama. Ang buong pagkakaakala ni MariMar ay bumait na talaga si Angelika, ngunit nagpapanggap lamang pala siyang mabait upang magkaroon ng malaking tiwala sa kanya si MariMar, at hindi siya mabuko sa mga susunod niyang mga balak.\n_START_SECTION_\nKasikatan sa Pilipinas\n_START_PARAGRAPH_\nAng orihinal na MariMar mula sa Mexico ay ipinalabas noong taong 1997 sa RPN. Ito ay mabilis na tinangkilik ng mga Pilipino, at nagkaroon ng antas na umabot hanggang 50%. Ang seryeng ito ng Mehiko ang nagbigay kay Thal\xc3\xada ng kasikatan sa Pilipinas upang tangkilikin muli ng mga Pilipino ang iba pa niyang palabas tulad ng Maria Mercedes, Maria La del Barrio, at Rosalinda na umabot sa 75% na grado, na sinasabing pinakamataas na grado ng palabas sa Pilipinas.\n_START_SECTION_\nMarkang nakuha ng serye\n_START_PARAGRAPH_\nSa unang gabing ipinalabas ang MariMar noong 13 Agosto 2007, nakakuha ng mataas na marka ang palabas na mayroong 36.6% (ayon sa pagsusuri sa Kalakhang Maynila). Matapos ang isang buwan, noong 13 Setyembre 2007, nakakuha ng 39.3% na marka ang palabas, na lumagpas sa 38.3% nakuha nila sa unang linggo ng palabas. Noong 5 Oktubre 2007, nakuha na nila ang 40% marka. At noong 26 Oktubre 2007, nakakuha naman sila ng 44.6% marka sa buong Kalakhang Maynila. At noong 19 Nobyembre 2007, nakuha na nila ang 49.5% marka, malapit sa markang 50% nakuha ng Mehikanong telenobelang MariMar ni Thal\xc3\xada ang sinasabing pinakamataas na markang nakuha ng seryeng Mehikano sa Pilipinas._NEWLINE_Ang huling yugto o kabanata ng MariMar ay nakatakda nang ipalabas at magwakas sa buwan ng Pebrero, ngunit dahil sa mataas na marka at magandang gawain na ipinapakita ng palabas, paabutin pa ang pagpapalabas nito hanggang sa ikalawang linggo ng buwan ng Marso._NEWLINE_Ang huling marka na nakuha ng serye ay 52.6% ayon sa nakuhang marka mula sa Kalakhang Maynila. Ito ang pinakamataas na seryeng nakuha ng isang palabas sa telebisyon.\n_START_SECTION_\nMga temang awit\n_START_PARAGRAPH_\nAng panimulang temang awit ng MariMar ay inawit ni Regine Velasquez. Maraming bahagi ng liriko ng kanta ang isinalin lamang sa Filipino ni Tata Betita mula sa totoong liriko sa orihinal na MariMar. Ang kantang Mahal Kita ay kantang inawit ni Gerald Santos nang siya ay manalo sa isang patimpalak sa pag-awit na Pinoy Pop Superstar na orihinal na isinulat para lamang sa kanya. Kinanta lamang ito ni Maricris Garcia, na isa ring wagi sa patimpalak na nasabi, upang maging isa sa mga temang kanta ng MariMar, ngunit paminsan-minsan, ginagamit din nila ang bersyon ng kanta ni Gerald Santos. Ang kantang Ikaw Lang At Ako ay unang ginamit sa isang palabas ng GMA Network tuwing hapon, ang Couple or Trouble. Ginamit lamang ito ng palabas nang matapos na ang nasabing drama tuwing hapon. Ito ay kanta ni Janno Gibbs kung saan sa biyong musiko nito ay kasama niya ang kanyang asawa at gumaganap na si Tiya Esperanza sa palabas, si Bing Loyzaga - Gibbs.'